-  చివరి గంటలో మద్దతు
-  సెన్సెక్స్‌లో 164 పాయింట్ల ర్యాలీ
 ముంబయి: దేశీయ స్టాక్‌ మార్కెట్లు సోమవారం తొలుత ఒత్తిడిలో కొనసాగినప్పటికీ చివరి గంటలో మదుపర్ల నుంచి కొనుగోళ్ల మద్దతు లభించడంతో తుదకు లాభాల్లో ముగిశాయి. మార్చితో ముగిసిన త్రైమాసికంలో పలు సంస్థల నిరాశజనక ఫలితాలు ప్రకటించడం, రుతుపవనాల రాక మరో ఆరు రోజులు ఆలస్యం కానున్నాయన్న అంచనాలకు తోడు అయిదు రాష్ట్రాల ఎన్నికల ఫలితాలపై ఆసక్తి తదితర పరిణామాలు మార్కెట్లను ఒడిదుడుకులకు గురి చేశాయి. ఐటీసీ సూచీ మద్దతు ఇవ్వగా, బ్యాంకు ఆఫ్‌ బరోడా సూచీ తీవ్ర ఒత్తిడికి గురైంది. ఈ నేపథ్యంలోనే నేషనల్‌ స్టాక్‌ ఎక్సేంజీ నిఫ్టీ 45.8 పాయింట్లు రాణించి 7,860.75కు చేరింది. బీఎస్‌ఇ సెన్సెక్స్‌ 163.66 పాయింట్లు పెరిగి 25,653.23 వద్ద ముగిసింది. ఉదయం 25,528 పాయింట్ల వద్ద ప్రారంభమైన సెన్సెక్స్‌ రోజంతా ఒత్తిడిలోనే కొనసాగింది. ఓ దశలో 25,351.62 పాయింట్ల కనిష్ట స్థాయిని నమోదు చేసింది. చివరి గంటలో మద్దతు లభించడంతో గరిష్టంగా 25,688.46 పాయింట్ల స్థాయిని చేరుకొని తుదకు 25, 653 పాయింట్ల వద్ద స్థిరపడింది. ప్రపంచంలోనే రెండో అతిపెద్ద ఆర్థిక వ్యవస్థగా ఉన్న చైనా గణంకాల్లో స్తబ్ధత చోటు చేసుకోనుందన్న ఊహాగానాలు కూడా మార్కెట్లను ఒత్తిడికి గురి చేశాయి. మరోవైపు దేశంలో టోకు ద్రవ్యోల్బణం సూచీ 17 మాసాల తర్వాత తొలిసారి పెరిగిందన్న గణంకాలు మదుపర్లను ఆచితూచి వ్యవహరించేలా చేశాయి. బీఎస్‌ఈలో రంగాల వారిగా ఎఫ్‌ఎంసీజీ సూచీ 1.58 శాతం, రియాల్టీ 1.47 శాతం, లోహ సూచీ 0.77 శాతం, ఐటి 0.62 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మరోవైపు పీఎస్‌యూ 1.1 శాతం, ఆయిల్‌ అండ్‌ గ్యాస్‌ 0.41 శాతం, క్యాపిటల్‌ గూడ్స్‌ 0.32 శాతం, విద్యుత్తు 0.22 శాతం చొప్పున నష్టాలు చవి చూశాయి.